Նոյեմբերի 17-ին Հայաստանի բարձրագույն կրթության Նորարարությունների մրցակցային հիմնադրամի (ՆՄՀ) աշխատանքների համատեքստում տեղի ունեցավ հանդիպում Ճարտարապետության և շինարարության Հայաստանի ազգային համալսարանում (ՃՇՀԱՀ): Հանդիպման նպատակը ՃՇՀԱՀ-ում իրականացվող դրամաշնորհային ծրագրի ամփոփիչ մշտադիտարկումն էր: Համալսարանում ՀՀ կրթության և գիտության նախարարության և ԿԾԿ ԾԻԳ-ի ներկայացուցիչներին ողջունեց ՃՇՀԱՀ դրամաշնորհային ծրագրի ղեկավար Վարազդատ Հովհաննիսյանը: Ներկաները ՃՇՀԱՀ ներկայացուցչի ուղեկցությամբ շրջեցին բուհի տարածքում և ծանոթացան ՆՄՀ շրջանակներում Ճարտարապետական և շինարարական մասնագիտությունների ուսումնագիտափորձարարական լաբորատորիայի ստեղծման աշխատանքներին: Նշենք, որ 2015 թվականի դեկտեմբերից բուհում մեկնարկել էր <<Ճարտարապետական և շինարարական մասնագիտությունների ուսումնական ծրագրերի արդիականացումը՝ նորագույն տեխնոլոգիաներով հագեցած ուսումնագիտափորձարարական լաբորատորիայի ստեղծմամբ>> ծրագիրը <<Կրթության բարելավում>> վարկային ծրագրի շրջանակներում, որի համատեքստում համալսարանը <<Կրթական ծրագրերի կենտրոն>> ԾԻԳ-ի աջակցությամբ ձեռնամուխ էր եղել նոր լաբարատորիաների ստեղծմանը: Բուհի հետևողական աշխատանքի շնորհիվ հնարավոր է եղել դրամաշնորհային ծրագրով նախատեսված աշխատանքներն ամբողջությամբ ավարտել ավելի շուտ, քան նախատեսված էր՝ սույն թվականի նոյեմբերին: Բացի այդ, բուհը այս ընթացքում կարողացել է նաև իրականացված տնտեսումների հաշվին ձեռք բերել նաև լաբորատորիաների լիարժեք գործարկման համար անհրաժեշտ մի շարք լաբորատոր սարքավորումներ՝ ի լրումն այն հիմնական լաբորատոր համակազմի, որ ձեռք էր բերվել ծրագրի շրջանակներում: Ներկաները շրջայցը սկսեցին <<Շինարարական նյութերի և պատրաստվածքների ուսումնագիտահետազոտական լաբորատորիայից>>, որտեղ Շինարարական նյութերի, պատրաստվածքների եվ կոնստրուկցիաների արտադրության տեխնոլոգիայի ամբիոնի վարիչ Ա. Արզումանյանը ներկայացրեց դրամաշնորհային ծրագրի արդյունքում ձեռք բերված ժամանակակից սարքավորումների միջոցով արդեն իսկ իրականացվող գիտահետազոտական աշխատանքների մանրամասները: <<Սեյսմակայուն շինարարությանն առնչվող բազում խնդիրներ փորձարարական լուծում են պահանջում: Սա գիտություն է, որը չի կարող բավարարվել միայն լսարաններում տեսական հիմնավորումներ կատարելով: Այսօր ժամանակակից նյութերի կիրառումը պահանջում է ուսումնասիրել դրանց ազդեցությունը կառույցի կոնստրուկցիայի հետագա ընթացքի վրա>>,-նշում է ամբիոնի վարիչը և հավելում`<<Գիտահետազոտական նման ենթակառուվածք ունենալու մասին կարող էինք միայն երազել: Այս առումով շինարարական գիտության ոլորտում ուսանողների, ինչպես նաև արդեն կայացած մասնագետների համար անգնահատելի նվեր է Հայաստանում նման լաբորատորիա ունենալը>>: Այս լաբորատորիայի հնարավորությունները արդեն իսկ փորձարկվել են մի շարք էական ծրագրերի իրականացման համար, ինչպես մայրաքաղաքի Հանրապետության Հրապարակի շենքերի սեյսմակայունության ստուգումը, Էջմիածնի Մայր տաճարի վերանորոգման աշխատանքները: Լաբորատորիայում ակտիվորեն իրականացվում են նաև աշխատանքներ, որոնց արդյունքում ակնկալվում է ստանալ հետագա առևտրայնացման ներուժ ունեցող կարևոր գիտական նորույթներ, ինչպես տուֆի մշակման արդյունքում ստացված թափոնների վերամշակման, շենքերի ջերմամեկուսացման օրգանիկ և քիչ ծախսատար միջոցների ստացման և այլ ուղղություններով: